Чыганак: Харисов, Р.М. Сандугачлар тынган вакыт : шигырьләр, поэмалар / Ренат Харис.- Казан : Татар. кит. нәшр., 2011.- 527 б.

«ТУКАЙ» 
(Кырлайда)
Эскәмияң озын булмаса да, 
тагын берәү өчен урын бар. 
Кемне көтәсең син Кырлаеңда? 
Уйлыйм менә шуның турында.

Әңгәмәдәш булыр идек сиңа... 
Мохтаҗ түгел татар кыстауга, 
буш урында ләкин пальтоң ята, 
язмыш авырлыгы постаудан.

Уйда гына аңа кагылабыз, 
хәтта карыйбыз да этәреп, 
ә пальтоңны авыштырып булмый, 
бездә көч юк моңа җитәрлек...

Һаман урын биләп яткан пальтоң 
тын тисә дә үзе кузгала, 
әгәр чыга алса шигыреңнән 
Зәйтүнәкәй дигән кыз бала...